**พิพิธภัณฑ์บ้าน "อะเลคซันดร์ พุชกิน"** (โรมาเนีย: ***Casa-muzeu „Aleksandr Pușkin"***, อักษรซีริลลิก: **Каса-мȣзєȣ „алєkсандр пȣшkйн"**) เป็นพิพิธภัณฑ์และอนุสรณ์สถานทางสถาปัตยกรรมที่มีคุณค่าระดับชาติของประเทศมอลโดวา ซึ่งจดทะเบียนเป็นอนุสรณ์สถานทางประวัติศาสตร์และวัฒนธรรมของเทศบาลคีชีเนา

อาคารหลังนี้เป็นบ้านที่กวีชื่อดังชาวรัสเซียอเล็กซานเดอร์ พุชกิน พักอาศัยอยู่เป็นเวลาสองเดือน (ระหว่างวันที่ 21 กันยายน ถึงกลางเดือนพฤศจิกายน พ.ศ. 2363) หลังจากมาถึงเมืองหลวงของเขตผู้ว่าการเบสซาเรเบีย ซึ่งในขณะนั้นบ้านหลังนี้เป็นของนายพลอีวาน นีคีติช อินซอฟ (Иван Никитич Инзов) โดยก่อนหน้านั้นเป็นบ้านของอีวาน นิโคลาเยวิช นาอูมอฟ (Иван Николаевич Наумов) พ่อค้าชาวรัสเซียซึ่งซื้อบ้านมาจากปู่ของนิโกลาเอ โดนีซี (*Nicolae Donici*) นักดาราศาสตร์ที่มีชื่อเสียงชาวคีชีเนา อาคารได้รับสถานะเป็นพิพิธภัณฑ์เมื่อวันที่ 10 กุมภาพันธ์ พ.ศ. 2491 การจัดแสดงเน้นชีวิตและผลงานของพุชกินในช่วงเวลาสามปี (ช่วงระหว่าง พ.ศ. 2363–2366) ในเบสซาเรเบีย ซึ่งเขาถูกเนรเทศมาที่นี่โดยรัฐบาลของพระเจ้าซาร์

ประวัติ
-------

กฤษฎีกาการสร้างพิพิธภัณฑ์บ้านอะเลคซันดร์ พุชกินในคีชีเนาได้รับความเห็นชอบโดยรัฐบาลสาธารณรัฐสังคมนิยมโซเวียตมอลเดเวีย เมื่อวันที่ 31 พฤษภาคม พ.ศ. 2489 และพิพิธภัณฑ์เปิดดำเนินการเมื่อวันที่ 10 กุมภาพันธ์ พ.ศ. 2491 โดยบอริส อเล็กเซเยวิช ตรูเบตสคอย (Борис Алексеевич Трубецкой) นักประวัติศาสตร์วรรณกรรมและนักวิชาการพุชกิน เป็นผู้อำนวยการคนแรก 

ใน พ.ศ. 2528 อาคารที่สร้างติดกันตั้งแต่ช่วงครึ่งหลังของคริสต์ศตวรรษที่ 19 ถูกส่งมอบให้กับพิพิธภัณฑ์ จากดำเนินการบูรณะในปี 2530 มีการสร้างพิพิธภัณฑ์ซึ่งประกอบด้วยอาคาร 4 หลังขึ้นที่นี่ โดยรวมบ้านแห่งความทรงจำพุชกิน และสวนสาธารณะซึ่งมีอนุสาวรีย์พุชกินที่สร้างโดยประติมากร มีฮาอิล คอนสตันติโนวิช อะนีคูชิน (Михаи́л Константи́нович Анику́шин) รวมถึงอาคารจัดแสดงนิทรรศการวรรณกรรม และหอประชุมพุชกินซึ่งมีคลังจัดเก็บสิ่งจัดแสดงและห้องสมุด ในระหว่างการบูรณะได้มีการสร้างรูปลักษณ์ภายนอกและการตกแต่งภายในของบ้านพักเดิมของนาอูมอฟขึ้นมาใหม่ ในปีเดียวกันนั้นมีการเปิดนิทรรศการ "พุชกินและยุคของเขา" โดยกองทุนของพิพิธภัณฑ์

ในปี 2542 เพื่อฉลองครบรอบ 200 ปีวันคล้ายวันเกิดของพุชกิน พิพิธภัณฑ์ได้จัดนิทรรศการเต็มรูปแบบเป็นครั้งแรก (โดยจัดแสดงวัสดุต้นฉบับ) ในชื่อ "Твоей молвой наполнен сей предел…" ซึ่งอุทิศให้กับการพำนักในมอลโดวาเป็นเวลาสามปีของพุชกิน มีฐานมาจาก "งานแกะสลัก ภาพวาด วัสดุตกแต่งและศิลปะประยุกต์ รวมถึงชีวิตประจำวันในสมัยของพุชกิน มีการนำเสนอผลงานบทกวีตลอดช่วงชีวิตของเขา และสำเนาลายเซ็นของพุชกิน โดยพิพิธภัณฑ์ยังได้จัดแสดงนิทรรศการหมุนเวียนของสิ่งสะสมจากคลังเก็บด้วย"

พิพิธภัณฑ์สาขา
--------------

เมื่อวันที่ 10 ตุลาคม พ.ศ. 2507 สาขาของพิพิธภัณฑ์ได้เปิดขึ้นในหมู่บ้านดอลนา (Долна) เขตสตราเชนสกี (Страшенский) ซึ่งตั้งอยู่ในที่ดินเดิมของโบยาร์ชาวมอลโดวา ซามฟีรา ราลลี (Замфира Ралли) นิทรรศการประกอบด้วยส่วนประวัติศาสตร์ในประเทศ วรรณกรรมอิงประวัติศาสตร์ และเล่าเรื่องราวเกี่ยวกับครอบครัวราลลี รวมทั้งบอกเล่าเกี่ยวกับการมาเยือนหมู่บ้านดอลนาของพุชกินในฤดูร้อนปี 2364 และเกี่ยวกับการสร้างบทกวี "Цыганы (ยิปซี)" ในอาณาเขตของที่ดินมีการตั้งอนุสาวรีย์ของพุชกินที่สร้างโดยประติมากร โอเลก คอนสตันติโนวิช โคมอฟ (Оле́г Константи́нович Ко́мов) ทุกปีในวันคล้ายวันเกิดของพุชกินซึ่งเป็นวันหยุดของรัฐ จะมีการจัดงานเฉลิมฉลองบทกวีของพุชกินขึ้นที่นี่

ระเบียงภาพ
----------

* ป้ายอนุสรณ์สถานทางประวัติศาสตร์แห่งชาติป้ายอนุสรณ์สถานทางประวัติศาสตร์แห่งชาติ
* 
* ทางเข้าพิพิธภัณฑ์ทางเข้าพิพิธภัณฑ์
* รั้วสร้างด้วยหินที่ได้รับการอนุรักษ์รั้วสร้างด้วยหินที่ได้รับการอนุรักษ์
* ภายในพิพิธภัณฑ์ภายในพิพิธภัณฑ์
*

หมายเหตุ
--------

1. ↑  รูปจำลองของอนุสาวรีย์แห่งนี้ตั้งอยู่ในกรุงมาดริดเมืองหลวงของสเปน

อ้างอิง
-------

1. ↑  "Anton Pann, 19 | Complexul de cladiri al casei-muzeu "A. S. Puskin"". *Centrul Istoric al Chişinaului* (ภาษามอลโดวา). Centrul SITe. 2008.
2. ↑  Трубецкой, Борис Алексеевич (1990). Пушкин в Молдавии : Монографическое исследование [*Pushkin in Moldova: Monographic study*]. М. Д. Бачинский (6th revised and additional ed.). Кишинёв: Литература артистикэ. 477 с. [12] л. ISBN 5-368-00161-4.
3. ↑  "Casa-Muzeu A.S Pușkin". *prospect.md* (ภาษามอลโดวา). คลังข้อมูลเก่าเก็บจากแหล่งเดิมเมื่อ 5 มิถุนายน 2017.
4. ↑  "MONUMENTELE ISTORICE ALE CHIŞINĂULUI: Complexul de clădiri al Casei-muzeu „A. S. Pușkin"". *Grupul de presă FLUX* (ภาษามอลโดวา). 26 ธันวาคม 2014. คลังข้อมูลเก่าเก็บจากแหล่งเดิมเมื่อ 25 พฤษภาคม 2015.
5. ↑  Арборе-Ралли, Замфир (1908). Из семейных воспоминаний об А. С. Пушкине [From family memories of A. S. Pushkin]. *Минувшие годы*. No. 7.
6. ↑  Хазин, Михаил Григорьевич (1989). Пушкин в Долне: Путеводитель [*Pushkin in Dolna: Guide*]. Кишинёв: Тимпул. 115 с. ISBN 5-7790-0028-X.

ดูเพิ่ม
-------

### สิ่งพิมพ์

* Халиппа, Иван Николаевич (1899). Пушкин в Бессарабии. Заметки, воспоминания, документы из эпохи пребывания А. С. Пушкина в Бесарабии [Pushkin in Bessarabia. Notes, memories, documents from the era of A. S. Pushkin’s stay in Bessarabia]. *Бессарабец*. Кишинёв.
* Халиппа И. Н. (1900). Город Кишинёв времён жизни в нём Пушкина [The city of Chișinău during the life of Pushkin]. *Труды Бессарабской Губернской Ученой комиссии*. Кишинёв. **1**.

### วีดิทัศน์

* Сергея Ткача, บ.ก. (16 ธันวาคม 2018). Пушкин в Молдавии. Последняя дуэль [*Pushkin in Moldova. The Last Duel*]. *Междуречье – terriтория доверия* (ภาษารัสเซีย). เก็บจากแหล่งเดิมเมื่อ 26 มกราคม 2020. สืบค้นเมื่อ 1 พฤศจิกายน 2023. – ภาพยนตร์เกี่ยวกับการเนรเทศอะเลคซันดร์ พุชกินมายังเบสซาเรเบีย
* Сергея Ткача, บ.ก. (15 ธันวาคม 2018). …И будет мило мне его воспоминанье [*...And his memory will be sweet to me*]. *Междуречье – terriтория доверия* (ภาษารัสเซีย). เก็บจากแหล่งเดิมเมื่อ 26 มกราคม 2020. สืบค้นเมื่อ 1 พฤศจิกายน 2023. – สารคดีเกี่ยวกับการสร้างพิพิธภัณฑ์บ้านของอะเลคซันดร์ พุชกิน ในคีชีเนา และแนะนำนักวิชาการพุชกินชาวมอลโดวา

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ พิพิธภัณฑ์บ้านอะเลคซันดร์ พุชกิน